By .. | Publish Date: Jun 16 2018 11:21AM
Shugaban Koriya ta Arewa Kim Jung-un da Shugaban Amurka Donald Trump
Shugaban Amurka Donald Trump da takwaransa na Koriya ta Arewa, Kim Jung-un, sun sa hannu a kan wata yarjejeniyar hadin gwiwa bayan wata tattaunawa da ba a taba yin irinta ba a tsakanin kasashen guda biya da ya wakana a kasar Singapore.
Mista Trump ya ce, ya na alfahari da abubuwan da su ka cimma a tattaunawar, kuma alakar da ke tsakanin Amurka da yankin Koriya zai sauya idan aka kwatanta da yadda yake a da.
A nasa bangaren, Mista Kim ya ce tattaunawar za ta kafa tarihi kuma duniya za ta ga babban sauyi.
Kafin su fito, sai da suka fara ganawa su biyu banda masu fassara, kafin daga bisani su gana da manyan masu ba su shawara da sauran jami’ai kamar yadda BBC ta ruwaito.
Amurka dai ta dade tana kokarin dakatar da shirin kera makamin nukiliya da Koriya ta Arewa ke yi amma ya ci tura, inda aka ta kai wura tsakanin kasashen guda biyu, da cin mutuncin juna da daukan alwashi.
Shugabannin guda biyu sun sha daukan alwashin cewa za su yi amfani da makamin kare dangi wajen afkawa kasashensu, inda Kim na Koriya ta Arewa ya ce yana da makamin da zai iya hargitsa Amurka, inda shi kuma Trumo ya mayar masa da martanin cewa makamin Amurka ya fi na Koriya ta Arewa karfi. Wannan musayar yawun ya sanya duniya cikin tunani da kokwanton abin da hakan zai iya jawowa.
Bayan an ta min musayar yawu a tsakanin kasashen, sai kwatsam aka samu labarin cewa shugabannin biyu za su gana a tsakaninsu domin samun matsaya.
Dama can Amurka ta kakaba wa Koriya ta Arewa takunkumin kasuwanci da tattalin arziki, shi kuma Shugaba Kim yana cewa ba zai amince ya daina kera makamashin nukiliya ba domin tsaron kasarsa.
Shi kuma Shugaba Trump ya ce Amurka ta dauki alkawarin tabbacin tsaro da habaka tattalin arzikin kasar ta Koriya ta Arewa idan hart a amince ta kwance damarar yaki.
Shugaba Trump ya bayyana wa manema labarai cewa, “Ina mai matukar farin ciki, kuma za mu yi tattaunawa mai muhimmanci, kuma ina ganin za a samu gagarumar nasara, kuma fata na ita ce mu samu dangantaka mai matukar tasiri,”
A nasai bangaren kuma, Shugaba Koriya ta Arewa cewa ya yi, “Zuwa wannan tattaunawa bai kasance cikin sauki ba sabod irin matakan da aka dauka a baya sun kasance kamar wani bango da ke tsayar da mu a kan hanyar samun cigaba, amma yanzu mun kawar da su, kuma ga shi yanzu yau mun zo wannan waje.”
Yanzu dai duniya ta zuba ido ta ga abin da zai biyo bayan wannan ganawar ta farko, da masana harkokin Diflomasiyya ke gani a matsayin dodorido, musamman lura da bukatun Amurka da kuma matsayin da kasar Korea ta Arewa ta kai na kera makaman kare-dangi kamar yadda RFI ta ruwaito.
…Abin da shugabannin duniya suke cewa
Biyo bayan ganawar da Shugaban Amurka Donald Trump da takwaransa na Koriya ta Arewa, Kim Jong-un, shugabbanin kasashen duniya sun yi jawabai da dama, kamar yadda Aljazira ta rairayo.
Ma’aikatar Harkokin kasashen Wajen Rasha ta yaba da wannan ganawar da aka yi, inda ta ce lamarin zai taimaka matuka wajen kawo zaman lafiya a yankin Koriya,
Mataimakin Ministan Harkokin kasashen Wajen Rasha, Sergei Ryabkob ne ya sanar da hakan, inda ya kara da cewa a shirye kasar Rasha take wajen aiwatar da ayyukan da za su taimaka wajen raba yankin na Koriya da makaman nukiliya.
“Lallai kuwa dama can akwai shaidan a cikin wannan lamari, amma dai a takaice akwai alamar nasara,” inji shi.
Ita ma kasar China, wadda ita ce makusanciyar kasa ta Koriya ta Arewa, inda ta ce, “Dama majalisar tsaro na Majalisar dinkin Duniya ta ce idan har Koriya ta Arewa ta girmama yarjejeniyar da aka tsara, za a dage mata takunkumin da aka kakaba mata,” inji mai magana da yawun Ma’aikatan Harkokin kasashen Wajen kasar, Geng Shuang.
Ita kuma Majalisar dinkin Duniya a nata bangaren, cewa ta yi ya kamata kasashen duniya su tallafa wajen ganin an tabbatar da yarjejeniyar.
Sakatare Janar na Majalisar dinkin Duniya, Antonio Guterres ya yi kira da kasashen duniya da su tallafa wajen ganin an tabbatar da yarjejeniyar raba yankin Koriya da makamin nukiliya da aka kulla tsakanin Koriya ta Arewa da Amurka.
“Yin amfani da yarjejeniyar da aka cimma yau da sauran da aka kulla tun a baya, yana bukatar hakuri da kuma tallafin kasashen duniya,” inji mai magana da yawun Majalisar dinkin Duniya Stephane Dujarric.”